《送盛仲规之魏慎轩馆》
明代·徐庸

盛君仲规出名族，经史百氏无不读。一朝披腹呈琅玕，姓名已入登科录。

南宫会试辞儒官，少年肯畏青毡寒。虹蜺之气不轻吐，思济苍生如谢安。

韦编三绝摩挲久，箪瓢陋巷归来守。虞山高士近相延，礼意交并世稀有。

秋风袅袅吹去航，素琴孤剑随行囊。青衿济济远迎候，文星此夜明鳣堂。

乘时化雨多沾溉，万里青云远相待。春风杨叶重穿时，要作盐梅登鼎鼐。

作者简介：徐庸，字用理，吴郡人。采辑永乐至正统四代之诗，为《湖海耆英集》一十二卷、《南州诗集》五卷（小辋川乌丝栏钞本）、《高太史大全集十八卷》等。